Foto’s: Betogers saai chaos in Pta-WesFoto: Twitter Betogers het vroeg Donderdagoggend strate in Pretoria-Wes ingevaar en chaos veroorsaak. Volgens kapt. Kay Makhubela, woordvoerder van die polisie, het betogers omstreeks 03:00 die strate ingevaar en is paaie met bande wat aan die brand gesteek is en rommel versper. ŉ Vragmotor is tydens die onrus aan die brand gesteek, maar niemand is nog in hegtenis geneem nie. Volgens Makhubela word sake van kwaadwillige saakbeskadiging en openbare geweld ondersoek. “Ons weet nog nie waaroor gemeenskapslede betoog nie.” Foto’s van versperde paaie en swart rookwolke wat oor die weste van die stad hang, word intussen wyd op sosiale media versprei. Verkeer in Soutterstraat en WF Nkomo-straat (Kerkstraat) is tot stilstand gedwing. Sr.supt. Isaac Mahamba, woordvoerder van die Tshwane-metropolisie, kon nie onmiddellik kommentaar oor die situasie lewer nie. Makhubela het egter gesê die protesoptrede duur voort en die polisie monitor steeds die gebied.